洪咨夔
程广文季允得崔西清荐诗来用韵
古人轻国重一士，士皆大吕黄锺器。
道於天运主消长，身为民生管荣悴。
五羊老仙用心古，清不受尘如止水。
一肩直欲荷斯文，两眼从前识英伟。
欢然得士如得金，甚矣爱贤犹爱已。
高山流水甫点头，急电惊雷即烧尾。
天南天西各一握，未见名流早倾意。
声光蔚起摩日月，气类相求如鉴燧。
春风娅姹吹笔端，毛嫱西施无粉腻。
咄哉婢子磨青铜，双颊晞红欠才思。
珊瑚琢钩珠结网，锦署玉堂相望咫。
崔群美庄居第一，推毂好言良有味。
乐莫乐乎遇合新，忧莫忧乎轇轕始。
拄撑大厦必众木，扶植太平须善类。
君不见黄河以北函关东，无数赤子号悲风。